《赠顾骠骑诗 有皇》
魏晋·陆云

一
有皇大晋。
时文宪章。
规天有光。
矩地无疆。
神笃斯祜。
本显克光。
载生之隽。
实惟祈阳。
哲问宣猷。
考茂其相。
二
于铄祈阳。
诞钟天笃。
清辉龙见。
玄猷渊嘿。
沉机响骇。
幽神广觌。
和以同人。
归物时育。
有大恶盈。
谦以自牧。
思我懿范。
万民来服。
三
吴未丧师。
天秩有庸。
渊哉若人。
弱冠休风。
俯翼黄门。
以德来忠。
端秀蕃后。
正色储宫。
徽音铄颖。
邈矣遐踪。
四
皇维南终。
旧邦匪歆。
委弁释位。
如龙之潜。
考盘穷谷。
假乐丰林。
子虽藏器。
钟鼓有音。
惠风往敬。
庆问来寻。
五
济济元公。
相惟天子。
明明辟王。
思隆多士。
帝曰钦哉。
有命集止。
我咨四方。
令问在尔。
以朕大赉。
乃膺嘉祉。
聿来胥步。
观国之纪。
六
惟皇建极。
缉熙清曜。
我有畯民。
明德来照。
大观在上。
王假有庙。
显允顾生。
金声玉振。
之子于升。
利见大人。
龙辉绝迹。
有肃清尘。
七
清尘既彰。
朝虚好爵。
敬子侯度。
慎徽百辟。
予闻有命。
德礼不易。
嗟我怀人。
瞻言永锡。
丰佑东法。
惟子之绩。
八
遵汶涉泗。
言告同征。
劲风宵烈。
湛露朝零。
云垂蔼下。
泉冽清泠。
哀哉行人。
感物伤情。
从子京邑。
言观厥成。
天保祚德。
式谷以宁。

作者简介：陆云（262年－303年），字士龙，吴郡吴县（今江苏苏州）人，西晋官员、文学家，东吴丞相陆逊之孙，大司马陆抗第五子。与其兄陆机合称“二陆”，曾任清河内史，故世称“陆清河”。陆云少聪颖，六岁即能文，被荐举时才十六岁。后陆云任吴王司马晏的郎中令，直言敢谏，经常批评吴王弊政，颇受司马晏礼遇，先后曾任尚书郎、侍御史，太子中舍人、中书侍郎、清河内史等职。陆机死于“八王之乱”而被夷三族后，陆云也为之牵连入狱。尽管许多人上疏司马颖请求不要株连陆云，但他最终还是遇害了。时年四十二岁，无子，生有二女。由门生故吏迎葬于清河。